ฮั่งเส็งปิดเช้าทะยาน 365.74 จุด ตามตลาดหุ้นนิวยอร์ก
ฮั่งเส็งปิดเช้าทะยาน 365.74 จุด ตามตลาดหุ้นนิวยอร์ก
27 เม.ย. 2558

ดัชนีฮั่งเส็งตลาดหุ้นฮ่องกงปิดตลาดเช้าปรับตัวเพิ่มขึ้นอย่างแข็งแกร่ง โดยดัชนีฮั่งเส็งเพิ่มขึ้น 365.74 จุด หรือ 1.30% ปิดภาคเช้าที่ 28,426.72 จุด เพราะได้แรงหนุนจากการปิดบวกของตลาดหุ้นนิวยอร์กเมื่อวันศุกร์ที่ผ่านมา
ทั้งนี้ ตลาดหุ้นนิวยอร์กปิดในแดนบวกหลังยอดสั่งซื้อสินค้าคงทนของสหรัฐเพิ่มขึ้น 4% ในเดือนมี.ค. เมื่อเทียบกับการคาดการณ์ของนักวิเคราะห์ที่คาดว่าจะเพิ่มขึ้น 0.6% ขณะที่ผลประกอบการของบริษัทขนาดใหญ่ออกมาในเชิงบวก
ทางด้านสำนักงานสถิติแห่งชาติของจีน (NBS) เปิดเผยในวันนี้ว่า บริษัทอุตสาหกรรมรายใหญ่ของจีนมีผลกำไรในเดือนมี.ค.ลดลง 0.4% เมื่อเทียบรายปี สู่ระดับ 5.086 แสนล้านหยวน (8.28 หมื่นล้านดอลลาร์)
NBS ระบุว่า การปรับตัวลงดังกล่าวชะลอลงอย่างมากจากช่วงเดือนม.ค.-ก.พ.ที่หดตัวลง 4.2%
หุ้นเอชเอสบีซี พุ่งขึ้น 6% หลังมีรายงานข่าวว่าเอชเอสบีซี ซึ่งเป็นธนาคารยักษ์ใหญ่ระดับโลก อยู่ระหว่างพิจารณาแผนการขายธุรกิจธนาคารรายย่อยในอังกฤษเป็นมูลค่า 2 หมื่นล้านปอนด์ หรือกว่า 3 หมื่นล้านดอลลาร์สหรัฐ